गोबिन्द राम भी कई दिन के बाद दुकान गए। इस बार नमस्ते करने वालों के मुकाबले दूर हट कर खुसपुस करने वालों की गिनती अधिक थी। पड़ोस के दुकानदार भी मिलने न आए। इधर घर में बहुओं ने सोचा आज अच्छा अवसर है। वे दोनों अपने पतियों के जाते ही रक्खी के सामने जा खड़ी हुईं। कौन हो तुम? यहाँ क्यों आई हो? कब जाओगी? वग़ैरह प्रश्नों की झड़ी लगा दी। रक्खी भौंचक्की चुप खड़ी रही। जब बहुओं ने और जवाबदारी की तो वह रोने लगी। उसने सिर्फ़ इतना कहा, बाबूजी को आने दो। वो कहेंगे तो चली जाऊँगी। पिताजी का नाम सुन कर बहुएँ ढीली पड़ गईं। वैसे भी रक्खी को सुबकते देख उन दोनों के मन से नफ़रत की बर्फ़ कुछ पिघलने सी लगी थी। शाम तक रक्खी ने कुछ न खाया। चुपचाप एक तरफ़ बैठी रही। बड़ी बहू ने खाना भिजवाया लेकिन रक्खी ने छुआ तक नहीं।